Detritusfluer

Detritusfluer (Milichiidae) er en familie av stort sett små og mørke fluer. Noen arter lever i gamle fuglereir, men navnet fuglefluer er neppe dekkende for hele familien.

Utseende 
Knøttsmå til små (1–6 mm) fluer, vanligvis mørke på farge, ganske sterkt hårete. 
Brystet (thorax) er ganske bredt, med tydelig hårkledning og mange børster. Bakkroppen er mer eller mindre sylindrisk, uten påfallende store ytre kjønnsorganer. Beina er vanligvis slanke, men hannene hos noen arter har fortykkede legger (tibiae). Ingen kraftige børster på beina. Vingene er brede, mer eller mindre trekantede, klare uten fargemønster. Vingefremkanten (costa) har to tydelige brudd.

Hodet er stort, mer eller mindre rundt, med store, runde fasettøyne og kraftige børster. I pannen, som er ganske bred, sitter tre punktøyne (ocelli), med et par børster mellom det fremste og de to bakerste. Langs innerkanten av hvert fasettøye er det flere par børster. Antennene er tre-leddete, men kan variere mye i formen. Munndelene kan være forskjellig utviklet, av og til forlenget til en lang, leddet sugesnabel. Palpene (munnfølerne) er sterkt forstørret hos noen arter. Kinnbørste (vibrissa) finnes vanligvis, men den kan være ganske liten.

Larvene er avlange, mer eller mindre S-formet, tydelig oppdelt i 11 ledd. De er tilpisset i hodeenden. Ved bakkanten av hvert ledd på undersiden sitter to tverr-rader av korte kroker som hjelper larvene å få feste til underlaget. På det bakerste leddet sitter to åndehull (spirakler) på sylindriske vorter.

Levevis 
De fleste larvene i denne familien lever av råtnende organisk materiale, de er såkalte saprofager. Men familien er meget mangfoldig når det gjelder levesteder. Larver kan finnes i kadavere, råtnende plantermateriale, møkk, død ved, sår på trær, frø, maurtuer, vepsebol og fuglereir. Den siste vanen har gitt familien dens norske navn, men er neppe representativ for hele gruppen. Noen små arter følger store rovinsekter som knelere, edderkopper og rovfluer, og spiser på bytte som disse har fanget. Andre besøker blomster og drikker nektar.

Systematisk inndeling 
Som mange andre fluefamilier er også denne dårlig undersøkt i Norge, men noe bedre i våre naboland.

 Ordenen tovinger, Diptera
 Underordenen høyerestående fluer, Cyclorrhapha
 Gruppen Scizophora (Acalyptrata)
 Overfamilien Carnoidea
 Familien detritusfluer, Milichiidae
 Underfamilien Milichiinae
 Slekten Milichia Meigen, 1830
 Milichia ludens (Wahlberg, 1847)  – funnet i Sverige og Finland
 Underfamilien Madizinae
 Slekten Phyllomyza Fallén, 1810
 Phyllomyza flavitarsis (Meigen, 1830)  – funnet i Sverige
 Phyllomyza formicae Schmitz, 1923  – funnet i Norge
 Phyllomyza securicornis Fallén, 1823  – funnet i Sverige og Finland, trolig også i Norge
 Slekten Desmometopa Loew, 1866
 Desmometopa m-nigrum (Zetterstedt, 1848)  – funnet i Finland
 Desmometopa sordida (Fallén, 1820)  – funnet i Norge
 Slekten Leptopmetopa Becker, 1903
 Leptometopa latipes (Meigen, 1830)  – funnet i Sverige og Finland
 Slekten Neophyllomyza Melander, 1913
 Neophyllomyza acyglossa (Villeneuve, 1920)  – funnet i Finland
 Slekten Madiza Fallén, 1810
 Madiza glabra Fallén, 1820  – funnet i Norge

Referanser

Kilder 
 Papp, L. og Wheeler, T.A. 1998. Family Milichiidae. I: Papp, L. og Darvas, B. (red.): Contributions to a Manual of Palaearctic Diptera. 3: 315-324. Science Herald, Budapest.
 Nettressursen Fauna Europaea, utbredelsesdatabase for europeiske dyr.

Eksterne lenker 
 

Fluer